Απόφαση του Συμβουλίου

της 23ης Οκτωβρίου 2001

σχετικά με τη σύναψη του πρωτοκόλλου προσαρμογής των εμπορικών πτυχών της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Πολωνίας, αφετέρου, προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των γεωργικών διαπραγματεύσεων του Γύρου της Ουρουγουάης, συμπεριλαμβανομένων των βελτιώσεων του ισχύοντος προτιμησιακού καθεστώτος

(2002/63/EK)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με την πρώτη πρόταση του πρώτου εδαφίου του άρθρου 3α παράγραφος 2,

την πρόταση της Επιτροπής,

Εκτιμώντας τα ακόλουθα:

Πρέπει να εγκριθεί το πρωτόκολλο προσαρμογής των εμπορικών πτυχών της ευρωπαϊκής συμφωνίας που έχει συναφθεί μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Πολωνίας, αφετέρου, καλούμενο εφεξής "το πρωτόκολλο", προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των γεωργικών διαπραγματεύσεων του Γύρου της Ουρουγουάης, συμπεριλαμβανομένων των βελτιώσεων του ισχύοντος προτιμησιακού καθεστώτος.

Είναι αναγκαίο να εξουσιοδοτηθεί η Επιτροπή να λάβει τα μέτρα εφαρμογής του πρωτοκόλλου, ιδίως στον τομέα των βασικών και μεταποιημένων γεωργικών προϊόντων.

Με τους κανονισμούς (ΕΚ) αριθ. 1595/97(1) και (ΕΚ) αριθ. 656/98(2) η Κοινότητα έθεσε πρόωρα σε εφαρμογή τα μέτρα που προβλέπονται στο πρωτόκολλο, όσον αφορά τα βασικά γεωργικά προϊόντα και τα μεταποιημένα γεωργικά προϊόντα, αντιστοίχως. Κατά συνέπεια, πρέπει να θεσπισθούν οι κατάλληλες διατάξεις, ώστε να διασφαλιστεί η αρμονική μετάβαση από τα προτιμησιακά καθεστώτα που εφαρμόζονται στο πλαίσιο των ως άνω κανονισμών σε εκείνα που προβλέπει το πρωτόκολλο.

Το πρόσθετο πρωτόκολλο της ευρωπαϊκής συμφωνίας μεταξύ της Ευρωπαϊκής Κοινότητας και της Δημοκρατίας της Πολωνίας για το εμπόριο κλωστοϋφαντουργικών προϊόντων τροποποιήθηκε την τελευταία φορά με την απόφαση 96/224/ΕΚ(3),

ΑΠΟΦΑΣΙΖΕΙ:

Άρθρο 1

Το πρωτόκολλο προσαρμογής των εμπορικών πτυχών της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Πολωνίας, αφετέρου, προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των γεωργικών διαπραγματεύσεων του Γύρου της Ουρουγουάης, συμπεριλαμβανομένων των βελτιώσεων του ισχύοντος προτιμησιακού καθεστώτος (καλούμενο εφεξής "το πρωτόκολλο"), εγκρίνεται εξ ονόματος της Κοινότητας.

Το κείμενο του πρωτοκόλλου επισυνάπτεται στην παρούσα απόφαση.

Άρθρο 2

1. Οι λεπτομέρειες εφαρμογής της παρούσας απόφασης εγκρίνονται από την Επιτροπή σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92(4) ή, ανάλογα με την περίπτωση, στις αντίστοιχες διατάξεις άλλων κανονισμών που αφορούν την κοινή οργάνωση των αγορών ή του κανονισμού (ΕΚ) αριθ. 3448/93(5) ή του κανονισμού (ΕΚ) αριθ. 3066/95(6).

2. Μετά την έναρξη ισχύος της παρούσας απόφασης, οι κανονισμοί που έχουν εκδοθεί από την Επιτροπή με βάση το άρθρο 8 του κανονισμού (ΕΚ) αριθ. 3066/95 για τη θέσπιση παραχωρήσεων όσον αφορά ορισμένα προϊόντα που παρατίθενται στο Πρωτόκολλο, θεωρείται ότι βασίζονται στην παράγραφο 1 του παρόντος άρθρου.

Άρθρο 3

Ο Πρόεδρος του Συμβουλίου προβαίνει, εξ ονόματος της Κοινότητας, στη γνωστοποίηση που προβλέπεται στο άρθρο 8 του πρωτοκόλλου.

Βρυξέλλες, 23 Οκτωβρίου 2001.

Για το Συμβούλιο

Ο Πρόεδρος

A. Neyts-Uyttebroeck

(1) ΕΕ L 216 της 8.8.1997, σ. 1.

(2) ΕΕ L 90 της 25.3.1998, σ. 1.

(3) ΕΕ L 81 της 30.3.1996, σ. 264.

(4) ΕΕ L 181 της 1.7.1992, σ. 21. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1666/2000 (ΕΕ L 193 της 29.7.2000, σ. 1).

(5) ΕΕ L 318 της 20.12.1993, σ. 18. Κανονοσμός όπως τροποποιήθηκε τελευταία με τον κανονισμό (ΕΚ) αριθ. 2580/2000 (ΕΕ L 298 της 25.11.2000, σ. 5).

(6) ΕΕ L 328 της 30.12.1995, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1595/97 (ΕΕ L 298 της 25.11.2000, σ. 1)